Tenna-as : « Iḥerz-ik a mmi imi iyi-d-tesmektaḍ ». Temmeɣ tessers-it, tɛedda…Teddem-d aman ad tẓal, netta yeddem-d tacekkart-nni yeččur-as-tt d idɣaɣen, yerwel, yeqqel almi d taneqlett-nni ines, nettat temmeɣ akken tẓul, terfed tacekkart-nni, dɣa ntan-as-id akk yedɣaɣen deg uɛrur, dɣa teqqar-as : « Kkes akk-in iḍarren-ik a Belɛejjuṭ ». Dɣa ulac « kkes akk-in ifassen-ik a Belɛejjuṭ ». Nettat teqqar-as d belɛjjuṭ, netta yeččur as-tt d idɣaɣen, akken i dtewweḍ s axxam, tessawel-d i yelli-s telli-as-id tawwurt, tenna-as : « Ahya a yelli err taccuytnni tameqqrant, ṭṭfeɣ-d belɛejjuṭ, ass-agi ad t-id-nessew ». Temmeɣ yelli-s-nni tecɛel times, terra taccuyt ṭṭfent-d smarent tacekkart-nni afent-tt d idɣaɣen, tenna-as : « A ḥeq Rebbi ar iyixdeɛ, anaɣ ad qqleɣ ». Teqqel almi d taneqlett-nni, tufa-t yettɛeggiḍ, tenna-as : « A Belɛejjuṭ, efk-iyi-d a mmi kra n tbexsisin ». Yenna-as : « Nniɣ-am-in kkes-n imanim ».Tenn-as : « Xaṭi, d kečč i bɣiɣ ».Yemmeɣ yekkes-as-id, tejbed-it-id, tegr-it ɣer tcekkartnni, ruḥen-d almi d tala-nni, yenna-as : « A yemma jida, ɛeddi ad tẓalleḍ ». Tenna- as : « Ur ttẓallaɣ ara, awer tẓal awer terbeḥ acamma d azekka ṣṣbeḥ ». Temmeɣ tbubb-it-id, akken i dtewweḍ s axxam, tsekker tawwurt, tekkes-it-id daxel n tcekkart-nni, tenna-as : « Amek ara kxedmeɣ tura?. »Yenna-as : « A…Yemma jida, ulay tezliḍ ara deg-i ». Yenna-as : « Ulac d acu ara teččemt, ma tebɣamt ad iyi-t-seččemt ad ḥluɣ, timir ad iyi-tezlumt ». Tenna-as : « Anda ara k-greɣ ihi akken ad teḥluḍ ?.» Yenna-as : “Ger-iyi ɣer daxel n ukufi yeččur d iniɣman, ad ččeɣ daxel ad lhuɣ imir ad iyi-tezlumt”. Tɛedda tger-it ɣer daxel n tkufit, teččur d iniɣman, yeqqim d axel itett yerwa, yiwen wass tenna-as i yelli-s-nni : « A yelli, ass-agi ad d-tekkseḍ Belɛejjuṭina ad t-tezluḍ, ad aɣ-t-id-tsewweḍ, nekk ad ruḥeɣ ad d-ssiwleɣ i xwalet-im, ad d-ruḥent ad ččent ». Tenna-as : « Ruḥ a yemma ».